**Отчет за дейността на Народно читалище „Напредък”**

 **с. Чепинци – 1927 г. - София**

 **за 2020 г**

 Уважаеми членове на читалището, уважаеми гости,

всички знаем каква година беше 2020 -та, която навреди на всички сфери на живота и като че ли културата беше най-много засегната. Това неизменно се отрази и на дейността на нашето читалище. С две думи – корона вируса и последствията от него и преместването ни в нова сграда очертаха основната ни работа през изминалата година.

 2020 г. започна сравнително добре – с „Димтодоро” и общоселско новогодишно тържестно, съчетано с кулинарна изложба, награди, жива музика и народно веселие.

 Месец януари продължи с „Бабинден” и сбирките на клуб „Християнка” по повод зимните християнски празници, а Борис Стойнов- нашият най-млад индивидуален изпълнител имаше участия в районни новогодишни програми.

 Месец февруари протече както обикновено – с редовните наши сбирки на християнския клуб, табла, витрини. Творческа работилница „Зора” подготвяще своя мартенски базар, Борис Стойнов отново имаше изяви в нашия район по повод „Трифон зарезан”, а библиотеката вършеше своята работа. Успяхме и да направим годишното си събрание за 2019 г.

 И тук вече се намеси корона вируса който стопира целият ни живот и дейност. Успяхме само да отбележим Деня на самодееца – 1-ви март, осъществи се и мартенския базар на Творческата ни работилница, а Борис Стойнов имаше няколко индивидуални изяви по този повод, а така също и за 3-ти март.

 Със заповед на кмета на Столична община нашата дейност изцяло бе прекратена в навечерието на 8- ми март. Така пропадна провеждането на традиционният за селото Шопски фестивал, школата по математика преустанови своята работа, отпаднаха детските юнски мероприятия, клуб „Християнка” също спря да се събира, нямаше Алея на книгата. Работата с училището и детската градина също се прекрати, тъй като се премина в онлайн обучение, компютърната ни зала също бе затворена.

 Цялата тази обстановка обаче, не попречи на довършването на новата читалищна сграда, което ние следихме отблизо.

 През лятото работехме с намален капацитет и при строги епидемиологични мерки. Творческата работилница „Зора” продължи своята работа, имаши и нов курс за начална компютърна грамотност за възрастни, а Борис Стойнов имаше поне шест индивидуални участия по морето.

 Средата на м. юли и август работата по новата сграда вече беше към своя край – получихме ключовете, а доставките на оборудването продължиха. Сложена бе сигнална охранителна система, безплатен безжичен интернет, а сега вече имаме и охранителна видеокамера на фасадата на сградата.

 Създадохме добра организация по преместването на библиотеката и в рамките на два дни тя беше пренесена в салона, а след сглобяване на стелажите и след оказаната ни методична помощ от Марияна Галчева от Столична библиотека, книгите си намериха мястото. Фондът беше прочистен, тъй като това не беше правено повече от десет години.

 С много усилия успяхме да закупим стъклените витрини в които да подредим голяма част от етнографската сбирка, тъй като се намираше на тавана на кметството и сега тя вече е видим факт.

 С финансовата подкрепа на Школата по народни танци с художествен ръководител Милослав Андонов поръчахме надписа на фасадата на читалището, буквите вече са налице, остава да се поставят на място.

 Поради забавяне на документите по новата ни собственост официално откриване така и не се направи.

 От средата на септември се възстановиха репетициите на съставите към читалището, а през м. ноември 2020 г. получихме дарение за читалището немско пиано от Иванка Стоянова Величкова от София, а от Цветелина Анчева – голям бенджамин, който да краси нашето фоайе.

 Отново строга заповед на Министерство на здравеопазването в началото на м. декември ограничи до минимум нашата дейност, че дори и библиотечната дейност да се прекрати. Това време пък ни даде възможност да си подготвим отчетните информации и да свършим и друга организаторска дейност по читалището. Отложени бяха коледните и новогодишните празници, а 2021 г. дойде единствено с надеждата, че вирусът ще се отиде, за да се възвърне нашата дейност.

 Изготвил:.................................

 26.01.2021 г. (М. Иванова)